
Заповед № 106 / 15.09.2025г.



П Р О Г Р А М А

за възпитателна работа в ДГ „ Мир“ гр. Мездра с разновъзрастова група с. Долна Кремена




І. Увод.
Възпитателната работа е неизменна част от цялостния образователен процес. Това е заложено в Закона за предучилищното и училищното образование в дефиницията за образованието като процес, който включва обучение, възпитание и социализация.
 В Закона за предучилищното и училищното образование са формулирани целите на образование, като във всяка една от тях са заложени възпитателни задачи. Възпитанието като иманентна част от образованието в предучилищна и училищна възраст е интегрирано в Концепцията за ключовите компетентности в нейните три основни измерения: знания, умения и отношения. Знанията са по-скоро свързани с дидактическото измерение на обучението. Развитието на уменията има статус на средство за постигане на образователните цели. Автентичното възпитателно съдържание се намира в третия компонент на компетентностите – отношения. В контекста на отношенията са понятия като нагласи, ценности, мотиви, проявявани в поведението на личността. Тяхното формиране е именно възпитателната дейности и това е гарантирано в чл. 3, ал. 2, т. 1 и т. 3 от Закона за предучилищното и училищно образование като право на всяко дете и всеки ученик на достъп до качествено образование. 
За целите на Програмата възпитанието се дефинира като процес на формиране на отношения - ценности, нагласи, мотиви, насочени към развитие на личността като индивидуалност и член на обществото. То е неразделно свързано с процеса на обучение, осъществяван в образователната институция, в контекста на индивидуалната и обществената значимост на образованието и е насочен към постигане на лични и обществени цели, удовлетворяване на потребности на индивида и обществото, както и със създаване на условия за всяко едно дете  за реално и активно участие във всички дейности, свързани с неговото развитие.

ІІ. Настоящата Програма е разработена на база следните нормативни документи:
1. Наредба № 5 от 03.06.2016г. за предучилищното образование.
2. Закон за предучилищното и училищното образование.
3. Програмна система „НЕОГЕЯ” с автор проф.д-р Ирина Колева.
4. Програмна система на ДГ „ Мир“ гр. Мездра.
5. Етичен кодекс на работещите с деца към ДГ „ Мир“
6. Наредба за приобщаващото образование
7. Механизъм за противодействие на тормоза и насилието в институциите в системата на предучилищното и училищното образование и на алгоритъм за неговото прилагане, утвърдени със заповед от министъра на образованието и науката.
8. Стратегия за възпитателна работа в образователните институции/ 2019-2030/
9. Стратегическа рамка за развитие на образованието, обучението и ученето в Р. България / 2021-2030/
Успешното реализиране на възпитателна работа в образователната институция е в пряка зависимост от добронамереното, ползотворното, взаимопомагащото взаимодействие между детската градина и училището, от една страна, и семейната общност, от друга, в качеството им на основни социални структури, осъществяващи възпитателни функции. Освен това трябва да бъдат отчитани възпитателните въздействия на различните социални институции, развиващи детската личност в областта на изкуството, спорта, науката. Поради факта, че детето е основен субект на взаимодействие и в семейството, и в образователната институция, и в другите социални институции, е необходимо техните усилия да бъдат в по-голяма степен координирани и съгласувани, хармонични и балансирани по посока неговото благополучие.

ІІІ. Водещи принципи при реализация на Програмата.
1. Законосъобразност- съответствие на целите и предлаганите мерки на законите и подзаконовите нормативни актове
2. Партньорство- възможно най-широко участие на всички организации и партньори в реализацията на политиките за възпитателна работа в образователните институции.
3. Координираност- осигуряване на взаимна обвързаност и съгласуваност на прилаганите мерки от страна на реализиращите ги субекти в образователните институции и техните социални партньори
4. Съответствие- подбор на адекватно спрямо възпитателните цели съдържание и методи за тяхното постигане, които да съответстват на изискванията за индивидуален прогрес и уважение към достойнството на личността.
5. Автономия- поставяне на акценти в дейността на образователната институция съобразно конкретни индивидуални и социални потребности, свързани с личностното формиране на децата.
6. Устойчивост на резултатите- осигуряване на трайно и дългосрочно въздействие за постигане на определена визия.
ІV. Мисия. 
Възпитателната работа в ДГ „ Мир“ гр. Мездра е насочена към формиране и развитие на личностни качества и социална компетентност на децата като уникални личности и достойни граждани за изграждане на демократично общество.

V. Визия
Програмата за възпитателна работа прогнозира и определя направления и действия за подобряване на благополучието на децата в ДГ „Мир“ чрез:
· Изграждане на комплексна и всеобхватна система за възпитателна работа в детската градина;
· Създаване на условия за усъвършенстване на образователната среда чрез активно участие на всички субекти, ангажирани с възпитателните дейности на децата;
· Ефективни взаимодействия на детската градина и семейната общност;
· Законово гарантиране правата на децата за достъп до качествено възпитание;
· Законово гарантиране на правата и отговорностите за възпитателна работа в детската градина от страна на педагогическите специалисти;
· Подобряване на условията за реализация на възпитателна работа в детската градина.
VІ. Цели.
1. Насърчаване на ценностно-ориентирано поведение и създаване на детската група, благоприятстваща формиране на социални и граждански компетентности.
2. Реализиране на инициативи за съхраняване и утвърждаване на българската национална идентичност и популяризиране на български език, традиции и култура.
3. Възпитание, насочено към изграждане у децата на стремеж за изказване на информирано мнение, за проява на взаимно уважение, разбирателство и сътрудничество.
4. Възпитание, насочено към приобщаване към европейските и общочовешки ценности.
5. Изграждане на умение за критично мислене и разбиране за света, културата, религията, историята, медиите, икономиката, околната среда, устойчивостта.
6. Развитие на ценностно-ориентирано поведение за зачитане на човешкото достойнство, свободата, демокрацията, равенството, правовата държава и правата на човека.
7. Формиране на компетентности за междукултурен диалог и изява на активна гражданска позиция.
8. Формиране на нагласи у децата за приемане на различията между децата, основани на раса, народност, етническа принадлежност, произход, религия.
9. Засилване диалога и взаимодействието с родителите и включването им в дейностите на детската градина.
VІІ. Мерки
1. Възпитателни взаимодействия в процеса на осъществяване на основни и допълнителни форми на педагогическо взаимодействие.
· Включване към  задачите в тематичното разпределение  по образователни направления на компоненти и задачи с възпитателно въздействие.
· Формиране на просоциално поведение чрез дейности в подкрепа на каузи в рамките на доброволчество, благотворителност, екологични инициативи на територията на детската градина и извън нея.
· Формиране на нагласи за приемане на различията;
· Стимулиране и подкрепа за развитие и изява на заложбите и талантите в областта на науката, спорта, изкуството;
· Използване ресурсите на проектните дейности, осъществявани от детската градина за реализиране на възпитателни ефекти.
2. Възпитателни взаимодействия, реализирани от педагогическите специалисти в детската градина.
· Реализиране на високи, но реалистични очаквания към постиженията на всяко дете;
· Подобряване на прилагането на възпитателни техники за повишаване на мотивацията за учене и интерес към ученето;
· Създаване на доверителни отношения на децата с педагогическите специалисти и уважение към педагозите и работещите в детската градина;
· Прилагане на възпитателни техники за формиране на асеративни и сензитивни умения, както и на умения за работа в екип;
· Прилагане на възпитателна техника за формиране на самоопределяне и идентичност;
· Осъществяване на възпитателни техники за подпомагане на личностното развитие на децата;
· Подпомагане на адаптирането на децата към изискванията на образователната институция;
· Стимулиране на творческия потенциал на децата;
· Ангажираност с реализирането на добри практики и политики за възпитателна работа от страна на управлението на детската градина чрез различни форми на организация и управление.
3. Конструктивни взаимодействия на детската градина и семейната общност.
· Създаване на система за информираност и взаимодействия със семейната общност съобразно конкретните потребности на детската градина;
· Повишаване на професионално-педагогическата компетентност на педагогическите специалисти и непедагогически персонал по отношение подходи, форми, методи за взаимодействие със семейната общност, както по отношение на методиката за възпитателна работа в детската градина;
· Подпомагане на педагогическите специалисти и непедагогически персонал в разбирането на културата, целите и традициите та семейството от страна на членовете му.
· Повишаване на педагогическата компетентност на родителите и други членове на семейството за формиране или усъвършенстване на родителските умения и компетентности.
· Фокусиране към потребностите и силните страни на децата от членовете на семействата и от педагогическите специалисти;
· Включване на членовете на семейството за създаване на учеща се среда в дома и в детската градина;
· Включване на членовете на семейството като доброволци в дейността на детската градина;
· Взаимно осъзнаване на общите цели на детската градина и на семейството;
· Разработване на модели за взаимодействие дете-родител- педагогически специалист за превенция на риска от отпадане от образователната система;
· Повишаване на ролята на Обществения съвет за провеждане на възпитателната работа в детската градина.
4. Възпитателни взаимодействия, свързани с реализацията на патриотичното възпитание.
· Формиране на позитивно отношение към историята на българската нация на базата на историческо знание;
· Формиране на уважение към традиции и ритуали, обичаи в контекста на развитието на българската национална обредност на базата на познаването им;
· Познаване на българските феномени, признати като част от световното културно наследство- материално и нематериално;
· Формиране на патриотични чувство, свързани с принадлежността към българската нация и държава и утвърждаване на единството на нацията;
· Формиране на национално самосъзнание, национална идентичност, национално самочувствие, национална гордост, национално достойнство;
· Участие в дейности, свързани с почитане на българската история, култура и образование.
· Утвърждаване на програми и проекти за развитие на българското самосъзнание като ценност чрез детската градина в чужбина, подкрепяна от българската държава;
· Организиране и провеждане на дейности по посока на синергия между националната и европейската идентичност.
5. Осигуряване на процеса на възпитателната работа в образователната институция чрез взаимодействия  с други институции и организация.
· Възпитателни взаимодействия на образователната институция в субординация с по-високи нива в образователната система.
· Възпитателни взаимодействия на детската градина с областни и общински структури;
· Възпитателни взаимодействия на детската градина с институции в областта на културата, здравеопазването, социалното подпомагане и спорта.
· Възпитателни взаимодействия на детската градина с електронни и печатни медии;
· Възпитателни взаимодействия на детската градина с университети и висши училища;
· Възпитателни взаимодействия на детската градина с организации на гражданското общество;
· Възпитателни взаимодействия на детската градина със синдикални организации.
6. Методическо осигуряване на процеса на възпитателна работа в детската градина.
· Продължаваща квалификация на учителите за осъществяване на възпитателната работа в детската градина;
· Продължаваща квалификация на учителите в семейната общност;
· Разработване на методически и дидактически ресурси за възпитателна работа в детската градина;
· Разработване на ресурси за взаимодействие на настоящи и бъдещи учители със семейните общности.
VІІІ. Партньори.
Възпитанието като стратегически общонационален приоритет изисква консолидиране усилията на различни институции, организации, ведомства при отчитане интересите на децата, актуалните потребности на съвременното българско общество и държава, глобалните предизвикателства и условията за развитието на страната. Основен фактор в изпълнението на Програмата за възпитателна работа н детската градина са педагогическият епик в партньорство със семейството и други заинтересовани страни за реализиране на националната политика в това отношение..

ІХ. Финансиране.
Основен източник на финансиране е делегирания бюджет на детската градина. Могат да се използват възможности  на програмно финансиране на политики и дейности по национални програми. Други източници могат да бъдат спонсорство, дарения и др.

Х. Приоритетни възпитателни направления:
1. Формиране на нравствени ценности, възпитание в нравственост, добронамереност
Нравственото възпитание включва формирането в единство на нравствено съзнание и поведение. Още в предучилищна възраст под влияние на възпитателното въздействие у децата се създават представи за добро и лошо. Върху основата на тези представи се формират нравствени убеждения.
В предучилищна възраст овладяването на нравствените норми започва с упражняване в нравствено поведение, но независимо от тази специфика на процеса нравственото възпитание обхваща по съдържание всички съставки на възпитателния процес. Отрано у подрастващите се формират етически представи и понятия. Контактите с възрастните и помежду си децата започват да разбират добрите и лошите постъпки в собственото си поведение и в поведението на околните. В единство с представите и понятията те овладяват най-прости умения и навици за нравствено поведение. Постепенно усвояват и осъзнават правила на поведение към личните си вещи, към обществената собственост, към другарите си; привикват към организирано поведение в колектива.
Към нравствените правила се отнасят общоприетите норми на взаимоотношенията между хората-вежливост, тактичност, дружелюбност. 
Възпитаването на морални качества е най-важната задача на нравственото възпитание.
Най-значими принципи на нравственото възпитание са:
1. Нравствена целенасоченост.
2. Уважение и доверие към личността на детето.
3. Приемственост, системност и последователност на педагогическото въздействие.
4. Възпитание в колектив.
5. Възрастови особености и индивидуален подход.
6. Единство и цялостност на педагогическия процес.

Методите на нравственото възпитание са следните:
1. Личният пример
2. Упражняване в нравствени постъпки
3. Разяснение и убеждение 
4. Оценка на постъпките
2. Възпитание в толерантност/ в т.ч. интеркултурно възпитание/.
Толерантността представлява ценностно отношение на човек към хората, изразяващо се в признаване, приемане и разбиране на хора от различни култури и проява на търпимост към чуждо мнение, вярвания, поведение, желания, интереси и цели. Или приемане на другите такива, каквито са. 
Формирането на толератност и емпатия представлява ключов фактор за пълноценното участие на децата в живота. Ето защо родителите и педагозите трябва да стимулират развитието им, да ги насърчават да разбират и приемат различията в ежедневието и да им помагат да изразяват своите чувства и емоции, както и да показват съчувствие при необходимост. Така всяко дете започва отрано да разбират своите чувства и тези на околните.
Животът в предучилищния колектив трябва да обогатява личността на детето. Освен да изпитва радост от общуването, да го стимулира и мотивира за участие в други дейности. Така детето ежедневно ще се учи да изразява, показва и споделя различни чувства, да вземе отношение и показва адекватно поведение.

Различните видове игри - творчески, игри-драматизации, конструктивни, дидактични и подвижни, които имат значение за цялостното психическо и физическо формиране на децата, имат значение и за формиране на редица качества, които оформят нравствения облик на личността. Всеизвестно е, че игрите дават възможност на децата да развият по-добре както когнитивните процеси като памет, въображение и мислене, така и да се въведе идеята за група, общност, взаимопомощ и екип. В игрите и заниманията със своите връстници децата се научават да бъдат добри, да са отзивчиви, да постъпват правилно, да спазват определен ред и правила. Учат се да бъдат дружелюбни и справедливи. Наред с това се учат и да се въздържат от това, което не е позволено и е неприемливо. С помощта на възрастните и педагога дружбата по избор, която отначало се изгражда между отделните деца, започва постепенно да се обогатява и разширява, като се създават другарски взаимоотношения между всички деца от групата, което е показател за проява на толератност, търпимост и емпатия.
Необходимостта от даване на знания за особеностите на бита, културата, семейния и обществен живот са само малка част от примерите, които допринасят да се търси хубавото, различното, новото при запознаване с културата на други общности. Новото знание, новият опит е допълнение към ключовите компетентности, които човек гради през целия си живот.
Детето трябва отрано да осъзнае своите възможности, достойнства и недостатъци, своите права и задължения пред другите и към себе си. Организирането на детски празници, които са наситени с много емоции, помагат на децата да се сближават, да делят и споделят общо пространство и съпреживяват заедно различни по вид чувства: щастие, успех, тъга, почит, и др. По време на играта се създават условия за развитие на положителни социални преживявания, които се намират в сложна връзка с нравственото развитие на детето. Играта на училище, семейство, болница, магазин, както и много други, обединяват децата в малки колективи, възпитават справедливи отношения, помагат на децата да усвояват някои морални норми. Редица качества (грижовност и внимание спрямо по-малките, оказване на подкрепа и помощ на по-слабите, уважение към членовете на семейството и възрастните и др.) се формират предимно в битовите игри.  В подобен тип игри се затвърдяват и привичките за ред, дисциплина, както и отговорност и грижливото отношение към играчките. Сюжетите за игри, (примерно пътуване с обществения транспорт, кухнята в детската градина, шивашката работилница, в болницата и др.) спомагат за изграждане на умение у децата да се държат добре на обществени места, да са любезни и отзивчиви, да се отнасят с внимание и обич към другите. За формирането на тези и други качества съдействат и произведенията на художествената литературата и приказките.  Те помагат за събуждане на желание да се подражава на героите в тях и да съпреживяват техните чувства и настроения.   Те са отлично средство за нравствено насочване на въображението.
3. Възпитание на уважение към другите/ връстници, възрастни, учители/.
Възпитаването на уважение към възрастните не е нещо, което ще се случи за ден, два. То е продължителен процес, който трябва да бъде поддържан през годините. Започвайки от ранна възраст, възрастният ще възпита един мил, учтив и любезен човек, с когото ще се гордее.
Обяснението за значението на възрастните ще мотивира детето да бъде мило и учтиво с тях. Трябва да се обясни, че по-големите, учителите, съседите и дори непознатите имат доста повече житейски опит. Техните години опит им дават безценна гледна точка/перспектива, която може да бъде изключително ценна. Да се каже на детето да си представи как някой е груб с баба му или как някой отказва да помогне на дядо му да пресече улицата. Това ще помогне на детето да разбере колко е важно да уважава възрастните.
Тук може да помогне малко разиграване на сцени, за да се демонстрира как се проявява учтивост. Това включва кога се казва „моля“,„благодаря“, „съжалявам“ и други фрази. Да се обясни на детето, че трябва да бъде учтиво както с хора, които познава, така и с непознати. Да се окуражи общуването на детето с персонал, продавачи и други хора в общественото пространство. Възрастният да бъде учтив, за да вижда детето във него добър модел за подражание.
Възпитанието в отговорност у децата формира доброжелателно отношение към заобикалящите ги хора – към най- близките им възрастни хора и деца, възпитава се желание да изпълняват елементарните правила на общуване, да слушат по-възрастните, да проявяват към тях внимание, уважение, в игрите със своите връстници да бъдат добри,отзивчиви .Възпитаването на детската личност се съчетава със задачите за форм иране на детската група. Натрупват се положителни отношения между децата, между децата и възрастните. Възпитава се отговорност, добросъвестност.


4.Възпитание в отговорност/ пред себе си и другите/, добросъвестност, уважение към училището.

Чувството на отговорност е сложно и комплексно чувство, което се формира у детето в резултат на формирането на различни чувства и качества: дълг, любов, самостоятелност. То отразява ценностната система на семейството и на обществото.

Отговорността не може да се натрапва. Тя може да се подхранва и да се направлява. За да бъде отговорността градивна и положителна, тя трябва да се опира на положителните нравствени ценности в семейството или в обществото. Отговорността е тясно свързана с уважението към живота, със свободата, самостоятелността, инициативността и активността на личността.
Специално място на личностните качества, които се формират в предучилищна възраст, са такива качества като доброжелателност, толерантност, съпричастност и развитието им в предучилищна възраст ще му осигури в света на възрастните и безопасно навлизане в света на културата.
5.Възпитание в дисциплина
Дисциплината е онова деликатното равновесие, което се установява между родители и деца, щом вторите осъзнаят, че все пак има правила. Именно това осъзнаване трябва да бъде наш приоритет като родители и за него ние носим своята лична и обществена отговорност. Широко прокламираният либерален стил на възпитание в предходните 3-4 десетилетия, като че ли нанесе повече вреда отколкото ползи. Тръгнал правилно от демократичния с известното „ Бих те посъветвал така, защото…“,  поради структурните и характерологични особености на съвременния космополитен свят той лесно преминава в двете крайности: свръхлиберален – „ Прави каквото искаш…“ или  макар и по-рядко към авторитарен – „Ще правиш каквото ти кажа!“.  Първият стил развява в своя защита флага на индивида, а вторият издига на пиедестала правилата и подчинениет.
 Дисциплината започва от първия ден от живота на всяко дете. Още със създаването на елементарната рутина на дневния режим ние полагаме основите на дисциплинираност. Дневният режим за сън и почивка, хранене и игра е основополагащият принцип, който формира първите наченки на дисциплината у малкото дете. Когато детето е вече в предучилищна възраст, идеята за дисциплина вече придобива доста по-разнообразно значение. В тази възраст у него вече се проявява чувството за неподчинение и налагането на правила, свързани с дисциплина стават неприятни, макар че са повече от необходими.
Когато има проблем с дисциплината е добре да се реагира веднага, да се обърне внимание на поведението, да се каже че то е проблемно и без да се излиза от добрия тон, да се разговаря с децата колкото е възможно по-спокойно и градивно. 
Когато дисциплината не е на ниво, децата би следвало да бъдат лишавани от някои привилегии, които имат. Родителите трябва да обяснят на децата си какво ще се случи, ако повтарят едно и също вече порицано поведение. Естествено, трябва задължително да му се обясни кое е нормалното поведение.
Децата в предучилищна възраст трябва да бъдат съзнателно насърчавани да изразяват своите емоции чрез думи и да казват как се чувстват. Родителите трябва да научат децата си да използват думи, когато искат да изразят своето разочарование.
Основният модел за подражание у децата си остава този, който детето вижда у родителите си и вероятно точно него ще следва в живота си, често дори подсъзнателно. Това е най-добрият модел за подражание за вашето дете. Ако вие успешно владеете емоциите си, говорите спокойно, когато трябва да повторите едно и също нещо няколко пъти, децата ще ви възприемат много по-сериозно и ще изпълняват онова, което им казвате. Те по естествен начин ще възприемат това поведение и ще го следват по-нататък в живота си.
Устните порицания и съвети губят своята ефективност спрямо дисциплината, когато се използват прекалено често.
За да получите най-добрите резултати за дисциплинирането на детето, трябва да се съсредоточите повече върху поведението на детето. По този начин може да се намалят агресивното и противопоставящо се поведение у децата и по никакъв начин да не се допуска физическо наказание като метод за възпитание.


6.Преодоляване на агресията
Агресията е специфична форма на поведение, която се изразява в демонстрация на неприязън, а често и в груба сила спрямо другите с намерение да им причини вреда, болка или и двете едновременно. Тя е проява на социално недоволство и протест.   Първоначално детската агресия се проявява в непослушание, а след това в желанието на детето да нанесе някаква вреда на своите връстници.
В последните години се наблюдава постоянно нарастваща тенденция към агресивно поведение на децата още от най-ранна възраст. Развитието на емоционалната интелигентност, обучаването на подрастващите в самоконтрол на поведението и формирането на система от ценности и нравствени качества у тях са фактори за превенция и снижаване на проявите на агресия в предучилищна възраст.
Безспорно семейството има най-голямо влияние и най-важна роля в развитието на детето. Семейството е средата, в която то получава първите си уроци по социално поведение и общуване. Реакцията на родителите в неприемливи, агресивни ситуации е от изключителна важност и моделира поведението на детето. Важно е от най-ранна възраст на детето да бъде показано, че в различни ситуации има различни начини на поведение и не е необходимо да отвръща на удара с удар. Това, от което то има нужда, е родителят да му даде различни алтернативи за действия в различните социални ситуации.
Сред факторите от първостепенно значение за снижаване на агресивността може да бъдат посочени следните:

· осигуряване на условия за спокоен и продуктивен живот;
· намаляване на хиперактивността;
· преодоляване на гнева;
· формиране на умения на емоционалната интелигентност.
Спортът и игрите са удачен метод за преодоляване на детската агресия, тъй като позволяват да се изразходват негативните емоции, които са характерни за агресивното дете, и чрез игрова дейност да се заместят от позитивни. Положителният емоционален тонус оказва благотворно влияние на цялото поведение на детето и укрепва нервната му система.
Насърчаването на децата към спортна дейност, като им се предоставят възможности за спортуване, е необходимо да бъде приоритет в грижите за подрастващите поколения както на родителите, така и на педагозите. Проблемът със заседналия начин на живот рефлектира пряко освен върху физическото и върху психическото и моралното здраве на детето. Липсата на спортна дейност води до сериозни както здравословни, така и емоционални проблеми. Практикуването на различни видове спорт при децата подобрява цялостното им функционално състояние, укрепва опорно-двигателния апарат, развива гъвкавостта, силата и бързината, координацията и пространствената ориентация.

7.Възпитание в позитивни междуличностни отношения.
Междуличностните отношения представляват общуване, приятелство, близост, връзка между двама или повече души, които могат да бъдат временни или продължителни. Тази близост и приятелство може да се основава на любов, солидарност и подкрепа или друг тип социално обвързване. Междуличностните отношения са формирани под влияние на социални, културни и други фактори. Смисълът на тези взаимоотношения може да варира в зависимост от: семейство, роднински връзки, приятелство, брак, други емоционални отношения, работа, обучение, клубове, съседство и групи или места за забавление.
Важна черта на междуличностните отношения е тяхната емоционална основа. Емоционалната основа на междуличностните отношения включва в себе си три вида емоционални прояви: афекти, емоции и чувства. Чувствата, могат да бъдат много различни. Можем да ги разделим на две групи:
Чувства, които сближават и обединяват хората. При тях другата страна се изявява като желан обект, по отношение на който се демонстрира готовност за съвместни дейности;
Чувства, които разделят хората. Те се появяват, когато другата личност се показва като неприемлива, предизвикваща у вас неприятни чувства, които не ви подтикват към желание за съвместни дейности.
Общуването има значение не само за развитието на отделната личност (тоест, на всеки един от нас), но и на обществото като цяло. Чрез него се изграждат и реали- зират лични обществени отношения. Формирането на умения за общуване е основа за осъществяването на пълноценно общуване и личностно развитие и се включва в общата характеристика на бъдещата личност.
Изграждането на позитивни и пълноценни междуличностни отношения зависи и от още един фактор – емпатия (съчувствие). Емпатията е способността на човек да съпреживява емоциите, чувствата и мислите на другите. Ако той има тази способност, то неговите междуличностни взаимоотношения ще бъдат много по-пълноценни и положителни. Колкото повече са хората, които умеят да съчувстват и съпреживяват 

8.Гражданско образование и възпитание/ активна гражданска позиция/.
В България терминът „гражданско образование” стана особено популярен след стартиране на образователната реформа през 1999 г. То е в основата на личностното развитие и подготовка за социална реализация и е предизвикателство за учители, родители и деца в детската градина.
Семейството и детската градина са мястото, където преминава ежедневието на малкото дете. Там те изграждат своята личност, играят, учат се, възпитават се, осъзнават какво е добро и какво лошо, разбират правата и задълженията си. Те трябва да са част от тях, от техния живот, без да им тежат, без да ги отегчават и обременяват. Едно от тези права е възможността им те да получат равен старт в техния живот, да могат да се учат, забавляват, играят, възпитават и да имат възможност да изказват свободно това, което мислят и преживяват.
Отстоявайки своите права и спазвайки задълженията, децата ще израснат активни личности с идеи да обичат своята родина и уважават нейните национални символи и традиции, култура, история. Това от своя страна предполага национално самочувствие, гордост за своя произход, гражданска доблест и отговорност. Развитието на детската личност е продължителен процес и започва от най-ранно детство, което е периода на повишена сензитивност към външни възпитателни взаимодействия. В днешните динамични темпове на живот, задължение на всеки родител и педагог е да развие интелектуалните заложби на детето. Актуална задача на една съвременна детска градина е формирането на гражданска образованост, ориентация към демокрация и хуманност на педагогическия процес. Гражданското образование произтича от Конвенцията за защита правата на децата. УНИЦЕФ е социална агенция за прилагане на тази конвенция, а учителят е този, който работи с децата и е прекият изпълнител.
Гражданското образование обхваща всички аспекти на съвместен живот в групата и детската градина. Търси се много тясна и действена връзка със семейството. То предполага разграничаване качествата на отделния гражданин (като индивидуална идентичност) и принадлежността му към определена група; отчита различията в мненията, ангажираността и интересите на отделните индивиди, членове на групата.    Детската градина е мястото, в което детето за първи път се учи да общува с връстници и възрастни, организирани в социална група. Игрите в детската група моделират граждански отношения и обогатяват социалният опит на детето.
Гражданското образование предполага използване на всички средства, за да се изясни свободата на личността сама да търси и открива пътища за своето развитие и изява.

9.Възпитание в алтруизъм, взаимопомощ, съпричастност.

Алтруизма е поведение, насочено към другите, стремеж да се направи нещо за другия, без да се очаква нещо в замяна.  Алтруизмът е противоположен на егоцентризма или, разговорното – егоизъм. В психологията алтруизма е „аз за другите“, докато егоцентризма е „аз за себе си“.
Ако се придържаме към подобен тип поведение детето ще разбира по-добре чувствата и страданието на другите, ще разбира по-добре как неговото поведение може да навреди на другите. Ще му помогне да бъде по-съпричастно към болката на околните, ще бъде по-склонно да помага когато реши, че някой се нуждае от помощ.
Животът в предучилищния колектив трябва да обогатява личността на детето. Освен да изпитва радост от общуването, да го стимулира и мотивира за участие в други дейности. Така детето ежедневно ще се учи да изразява, показва и споделя различни чувства, да вземе отношение и показва адекватно поведение.

Различните видове игри - творчески, игри-драматизации, конструктивни, дидактични и подвижни, които имат значение за цялостното психическо и физическо формиране на децата, имат значение и за формиране на редица качества, които оформят нравствения облик на личността. Всеизвестно е, че игрите дават възможност на децата да развият по-добре както когнитивните процеси като памет, въображение и мислене, така и да се въведе идеята за група, общност, взаимопомощ и екип. В игрите и заниманията със своите връстници децата се научават да бъдат добри, да са отзивчиви, да постъпват правилно, да спазват определен ред и правила. Учат се да бъдат дружелюбни и справедливи. Наред с това се учат и да се въздържат от това, което не е позволено и е неприемливо. С помощта на възрастните и педагога дружбата по избор, която отначало се изгражда между отделните деца, започва постепенно да се обогатява и разширява, като се създават другарски взаимоотношения между всички деца от групата, което е показател за проява на толератност, търпимост и емпатия.

Също така играта в предучилищната възраст се явява основен метод на възпитание, където всяко дете опознава най-добре себе си и в същото време започва да опознава и да се сравнява с другите. Това води до изграждане на увереност у децата, а увереното в себе си дете по-лесно може да бъде научено на съпричастност и съпреживяване. Трябва играта и заниманията ежедневно да създават предпоставки за формиране на толерантно поведение, формиране на представи у детето за себе си, като уникална неповторима личност.
 
10.Възпитание в патриотизъм
Патриотизъм това е любов, обич към родината и желание за опазването и. Възхищение от националните постижения, привързаност към родната земя, език и традиции. Патриотичното възпитание е част от възпитателния процес, който има за цел формирането на личността. 
Образованието на достоен гражданин на своята страна е една от водещите задачи на предучилищното образование. Същността му се състои в създаването и осъществяването на добре обмислена система от педагогически действия, насочени към формиране на гражданско съзнание и чувства у дете. Домашната педагогика е натрупала богат опит в използването на различни средства и методи за възпитание и стимулиране на патриотичното поведение.

Задачи на ДГ „ Мир“ гр. Мездра
Уместността на патриотичното възпитание на децата в предучилищна възраст не е под въпрос, особено в светлината на промените, настъпили в нашето общество през последните десетилетия. Въпреки младата си възраст децата са в състояние да научат и да почувстват доста сложни понятия, свързани с темата за гражданството и любовта към своята страна.
Задачите на учителите в детската градина са формулирани, като се отчита конкретната възраст на децата, естеството на семейното им образование и социалната среда.

Основните от тях са:

1.Дайте солидни знания за страната, в която живеят децата (моята родина е България, в нея живеят хора от различни националности; държавната емблема, знаме и химн; природата, какво прави населението и т.н.).
2.Да възпитаваме съзнателни убеждения, че страната ни се нуждае от трудолюбиви ръце и образовани специалисти; всеки трябва да се стреми към укрепване на мира и благополучието на родината.
3.Да се ​​формират умения за правилно социално поведение, уважение към хора от различни националности, желание за активно участие в живота на детска градина, населено място, държава.
4.Да се ​​формира навик за активна гражданска отговорност за случващото се наоколо.
5.За насърчаване на художествен вкус, интерес към народното изкуство чрез запознаване с фолклора и народните занаяти.
Моралното възпитание на по-младото поколение е невъзможно без обединените усилия на всички онези, които имат пряко или косвено влияние върху него: членове на семейството, преподавателския състав на образователната институция, работници в сферата на културата и свободното време, обществените организации. Следователно, друга важна задача на детската градина е да комбинира всички положителни ефекти върху личността на детето и изключването на отрицателните.


Основните цели на тази област на работа на учителите в детската градина са да запознаят децата с концепцията за Родина в достъпна форма, да им внушават чувство на гордост за своята страна и желание за активно участие в обществения живот.
11.Правно възпитание/ формиране на правно съзнание/
Правното образование се състои в информиране на децата за техните права, обясняващи кои действия са полезни на обществото и кои вредят на хората около тях. Важно е да се обясни на детето, че е част от обществото и много от неговите действия са отразени в развитието на цялата страна.
Права на детето:
1. Право на любов и грижи в семейството.
2. Право на образование.
3. Право на медицинска помощ.
4. Право на свободното време.
5. Право на получаване на информация.
6. Право на индивидуалност.
7. Право да изразяваш мислите и интересите си.
8. Право на защита от всички форми на насилие.
9. Право на адекватно хранене.
10. Право на удобни условия на живот.

Правното образование на децата в предучилищна възраст ще им помогне да станат пълноправни членове на обществото и да осигурят положителна динамика на формирането на индивида.

12.Екологично възпитание/ позитивно отношение към околната среда, опазване на околната среда/
Екологичното възпитание е продължителен процес, който цели осъзнаване на екологичните проблеми, усвояване на знания, формиране нагласи, ценности и чувство на отговорност за рационално използване на природните ресурси, както и насърчаване на действия по посока опазване на природата и устойчиво развитие.
Детската градина, като звено в образователната ни система, активно допринася за усвояване на обществения опит, за формиране на творчески личности и развиване на способностите. Резултатите от редица изследвания показват, че децата от всички възрастови групи изпитват потребност от разнообразни възприятия и действия, която им дава природната среда. Това води до определени емоционални преживявания, раждат се нови стремежи, разкриват се способности, провокира се фантазията и творческите заложби и най-вече работи се активно за изграждане на екологичната култура на всяко дете.

Формирането на начална екологична култура у децата може да се реализира при наличието на стабилна природозащитна подготовка на педагога. Това предполага добри резултати в работата. Само убеденият в значимостта на екологичния проблем специалист може да формира у подрастващите трайна потребност от опазване на околната среда. Той трябва да откликне на желанието на децата да бъдат по-често сред природата.

Отношението на личността към природата зависи от неговото съзнание. А екологичното съзнание се изгражда от неговото детство до края на живота му. Връзката човек - общество - природа има биологичен, икономически, политически, здравен и педагогически аспект на изследване.

Необходимостта от опазване, съхраняване, разумно използване и възпроизводство на природата постави пред предучилищната педагогика нов и много актуален проблем - екологичното възпитание. В предучилищна възраст то е своеобразен, организиран процес на педагогическо въздействие, насочен към конкретни цели - поставяне на основите на положително отношение на детето към природата, усвояване на знания за нея, изграждане на екологично мислене, екологично съзнание и естетически качества, овладяване на предхождащи начини на взаимодействие на подрастващите с природата.

13.Трудово възпитание/ възпитаване на трудолюбие, трудови навици, уважение към труда на другите/.
Трудовото възпитание на малки деца е дейност, насочена към развиване на общи трудови способности, формиране на психологическа готовност, отговорно отношение към работата и продуктите от нейното производство, както и засягащо психическото и физическото развитие на детето.
Задачи на трудовото образование на децата в предучилищна възраст:
· развитието на уважение към работата на възрастните и желанието за помощ;
· развитие на трудови умения, тяхното подобряване и постепенно увеличаване на съдържанието на труда;
· формирането на положителни лични качества в децата, като стремеж към работа, грижа, отговорност, спестовност;
· развитие на умения за организация на работа;
· Обучение на положителни взаимоотношения в процеса на работа между деца - способността да работите в екип, ако е необходимо, да оказвате помощ, да оценявате благоприятно работата на връстниците и да правите забележки.
Особеностите на отношението към трудовата дейност на детето в ранна възраст се състоят в това, че той е по-привлечен от трудовия процес, отколкото крайния резултат. Поради това връзката между работа и игра е важна за предучилищна възраст.
Основната цел на трудовото образование на децата в предучилищна възраст е формирането на личността на детето, както и правилното отношение към работата. Трудът развива интелекта на детето, наблюдение, внимание, концентрация, памет и укрепва неговата физическа сила и здраве.
Процесът на трудово възпитание започва още от семейството с първите и
най-елементарни изисквания от родителите и усилия на децата за
самообслужване в семейството, а след това в детската градина и училище. В ранна възраст децата, подражавайки на възрастните, имат огромно желание да се включват в различни домакински дейности. Въпреки малката им възраст, този стремеж трябва да се подкрепя и развива като постепенно се повишава качеството на това включване и неговия обхват. Този процес продължава и в детската градина и училище като сe надгражда. Трудовото възпитание в семейството продължава с постепенно увеличаване на задълженията и участието на детето в грижите за дома. Битовият труд е най- достъпен за децата и учениците. Чрез него у тях се възпитава трудолюбие, отговорност, уважение към труда на другите, дисциплинираност и акуратност.

	14.Възпитание на мотивация за учене, формиране на интереси, положително отношение към образованието и ученето.
В съвременното образование въпросът за мотивацията е основен, тъй като мотивът е причина за всяка една учебна дейност и изпълнява ролята на подбуждане и смислообразуване. От мотивацията зависи мащабът на усилията, които детето ще приложи в ученето. Точно това е причината, поради която е изключително важно обучението да предизвиква у детето интензивно вътрешно влечение към знания и желание за усилена умствена работа.
          Мотивацията обикновено възниква от някаква потребност, която не е удовлетворена. Това състояние продължава, докато се търсят средствата за задоволяване на потребностите, т.е. докато се набележат целите, които ще доведат до удовлетворяване. След това се предприемат съответните опити за изпълнение на целите. Ако те са успешни, то неудовлетвореността се притъпява и потребността престава да бъде мотиватор. Ето защо трябва да се познава системата от интереси и потребности на децата от предучилищна възраст. 
 	Мотивацията за учене се отнася до вътрешните състояния, които осигуряват мотивационна енергия за реализиране на конкретно поведение и постигане на предварително поставени цели в процеса на обучение. Изключително важен аспект на мотивацията за учене е получаването на пряка и адекватна обратна връзка в процеса на обучение между целенасочените действия, качеството и особеностите на получаваните резултати. По този начин се постигат резултати, които имат психологическа значимост и действат като активни мотиватори по посока на извършването на учебната дейност с още по-голямо упорство и настойчивост. 
Подходящата мотивация е в състояние да предизвика интереса на децата от предучилищната възраст към на пръв поглед скучни и безинтересни от тяхна гледна точка научни факти или реалности от живота. Затова за успешното овладяване на знания от различни области е изключително важно педагогът да може да активира и насочва детската мотивация. Мотивираните деца са активни и инициативни, участват с желание в обучаващите ситуации и това се отразява в положителна степен на техните знания. Повишаването на мотивацията води до повишаване на резултатите от обучението на децата. Това за пореден път потвърждава значението на мотивацията за учебните постижения на децата от предучилищна възраст. За повишаване на резултатите от педагогическата си дейност успешният педагог следва да отделя изключително внимание на повишаването на мотивацията на децата. Това може да се постигне, като се използват нови, атрактивни техники на представяне на учебния материал, които да привличат детското внимание и да активират детското мислене. Така децата ще се превърнат в активни участници и съучастници в процеса на собственото си обучение.

Мотивацията стимулира личността внейните усилия към постигането на желаните цели, най-често това са успехите, високите постижения, за които се изисква висока мотивация.
Най-общо, мотивацията се определя като вътрешен процес, който активира, насочва и поддържа поведението на даден човек в течение на времето.
      15. Естетическо възпитание
Естетическото възпитание е развитие на способност у  детето да възприеме прекрасното в заобикалящата го среда, в произведенията на изкуството, в природата, в отношенията към хората.

Естетическото възпитание е целенасочено системно въздействие върху личността с цел нейното естетическо развитие, т.е. формиране на творческа актовностна личността, способност за възприемане и оценяване на прекрасното в природата, труда, обществените отношения, а също и изпитване на потребност от естетическа дейност.

Цел на естетическото възпитание е развитието на естетическото отношение към действителността.

Задачи на естетическото възпитание:

· Овладяване на децата система от естетически знания, умения и навици;
· Формиране на активно естетическо отношение към действителността;
· Възпитаване на способност, стремеж и потребност да се твори и измени светът по „законите на красотата“ в различни области на човешката активност;
· Развитие, изява и възпитаване на художествено-творческите способности и заложби у децата;
· Формиране у децата на способност да възприемат, чувстват, разбират и оценяват прекрасното в заобикалящата ги действителност и в изкуството;
· Развиване на усета и разбирането за красотата на природата и способността да се пази тази красота;
· Развиване на разбирането за красотата в човешките отношения; желание и умение да се внася красота в ежедневнотообщуване;
· Формиране на умения за използване на средствата на изкуството за опознаване и опазването на околния свят, живота и общуването между хората;
· Формиране на знания и достъпни умения в областта на видовете изкуства – изобразително, музика, художествена литература, кино, театър;
· Възпитаване на творческите способности у децата.

Естетическото възпитание включва възпитанието на естетическо, т.е. емоционално-образно отношение към произведенията на изкуството, към природата, обществения живот, труда, бита. То е неразривно свързано с всички други страни от формирането на детската личност. Занимавайки се с изкуство, децата постоянно сравняват, отбеляазват храктерното, различават белезите на предметите, явленията, благодарение, на което се развиват умственитеим способности, активизира се процесът на възприемане. 
Задачите на естетическото възпитание трябва да се осъществяват във всички видове и форми на възпитание и обучение на децата. Всяко занимание дава възможност за формиране на естетически възприятия и естетически чувства и представи. 
Възпитаване на естетическо отношение към околната действителност:
Яркото, забележимото и привлекателното се възприема от детето като прекрасно, то го радва. Така възникват предпоставки за естетическо чувство, без което е немислимо естетическото отношение към действителността. С натрупване на естетически впечатления у детето се развива възприемането на прекрасното, формират се художествени интереси. На основата на съществуващия вече опит, на нееднократното сравняване на предмети и явления се заражда избирателното отношение и предпочитание към някои от тях. Постепенно у децата възниква оценъчно отношение, което е важно за естетическото усвояване на действителността и се полагат основите на бъдещия естетически вкус.
Усвояването на прекрасното се извършва много по-интензивно в резултат от активните действия на детето.
	Художествено-речева дейност:
Художествено-речевото възпитание, и преди всичко запознаването на децата с произведения на художествената литература и фолклора, е необходима част от естетическото възпитание на децата. То играе важна роля за решаването на общите задачи на нравственото развитие на детето, за формиране на неговата личност. 
	Запознаването с художествената литература разширява кръгозора на детето, обогатява емоционално познавателната му дейност. Децата се запознават с различни жанрове на художествената литература. Тя задълбочава познанията за действителността, разширява жизнения опит на децата, обогатява с нови представи. Художествената литература учи децата да бъдат граждани, като им дава в образна, емоционална форма първите уроци по патриотизъм, развива естетическото възпремане, естетическите представи и чувства, развива творческите способности, възпитава естетически вкус, който се изразява в оценка на произведения от детската литература и явления от действителността. Голямо значение за развитието на художествено-речевата дейност имат празниците и развлеченията. Участието в тях е голяма радост за децата.
Музикална дейност:
Музикалното възпитание включва преди всичко възпитание на възприемчивост и интерес към музиката. На основата на получените впечатления и представи за музиката у децата се формира отначало избирателно, а след това оценъчно отношение към музикалните произведения.
Изобразителна дейност:
Като овладяват различни видове изобразителна дейност, децата получават възможност да създават изборажения на предмети и явления от действителността. Това им дава възможност да изразяват житейските си впечатлния, своето разбиране за предмети, явления и събития, емоционалното си отношение към тях.

16.Физическо възпитание
Физическото възпитание е педагогически организиран процес на предаване от поколение на поколение знанията и начините, необходими за физическото самоусъвършенстване.  
Физическото възпитание в предучилищна възраст способства за умственото, нравственото, естетическото и трудовото възпитание на децата. То е насочено към формиране на двигателни умения инавици, развиване на физически качества и на координационните способности. Редовните занимания влияят положително на процесите на разтежа и развитието на детския организъм, повишават функционалните възможности на неговите органи и системи, което способства за тяхното усъвършенстване.
Целта на физическото възпитание е хармонично развитие на детето и укрепване неговото здраве, чрез формиране на естествено-приложните движения и двигателни умения, на физически качества и способности.
Задачите на физическото възпитание в предучилищна възраст са: оздравителни, образователни и възпитателни.
· Оздравителни – опазването на живота и укрепването на здравето, усъвършенстването на физическото и функционалното развитие, повишаване на работоспособността на организма и закаляването на детето са първостепеннаи основна задача на физическото възпитание. (по-конкретно: да подпомогнат правилното и совевременно вкостяване, формиране физиологичните кривини на гръбначния стълб, развитие на свода на ходилото, развиват всички мускулни групи);
· Образователни – формиране на двигателни навици и умения, развиване на физически качества, възпитаване на правилно телодържане, хигиенни навици и усвояване на специални знания за физическото възпитание;
· Възпитателни – от ранна възраст у децата трябва да се възпитава съблюдаване на режим и изработване на потребност от ежедневни занимания с физически упражнения, развиване на уменията самостоятелно да се занимава с тях. Важно е у децата да се възпитава интерес към спорта. При правилно организиране на физическите упражнения се създават благоприятни условия за възпитаване на положителни черти на хатактера (организираност, дисциплинираност, самостоятелност, активност), нравствени качества (честтност, справедливост, чувство за другарство, взаимопомощ),а също и проява на волеви качества (смелост, решителност, настойчивост, увереност).
Комплексното осъществяване на посочените горе задачи се постига чрез оптимален дневен режим.
Средствата на физическото възпитание са: физическите упражнения, естествените природни сили (слънце, въздух, вода), хигиенни фактори. Физическите упражнения са съзнателни, волеви движения, педагогически осмислени за оказване на положително въздействие върху многостранното физическо развитие и двигателно усъвършенстване. Естествените природни сили усилват ефекта на физическите упражнения върху организма на детето. Хигиенните фактори (режим, педагогически ситуации, почивка, сън и хранене, хигиена на помещенията, площадките, дрехите, обувките) повишават въздействието на физическите упражнения върху организма.
Най-важното условие за запазване здравето на детето е хигиената на нервната система, която се осигурява на първо място от правилния дневен режим. За здравето на децата е много важно те да имат добро настроение. Голямо внимание изисква и възпитаването на културно-хигиенни навици. За укрепване на организма, за намаляване на простудните заболявания, голямо значение имат специланите закалителни мероприятия и разходките. Активната двигателна дейност на детето е необходимо условие за развиване на мускулната система, за укрепване на опорно-двигателния апарат, за оформяне на хубаво телосложение. Движенията доставят радост на детето, служат за почивка от умствената работа, имат голямо значение за нравственото, умственото и естетическото развитие. Двигателният режим в ДГ се състои от самостоятелна двигателна дейност на децата и организирани форми за работа по ФК (утринна гимнастика, подвижни игри, спортни празници и др.). Оздравителната фективност на упражненията и игрите се увеличава особено много, когато те с провеждат на открито, сред природата.
Утринна гимнастика:
Задачата на утринната гимнастика е да активизира дейността на организма, да повиши неговата работоспособност. Всекидневната утринна гимнастика влияе благоприятно върху целия организъм, оказва положително въздействие за укрепване на правилната стойка и красива походка. Изпълнението на упражненията учи децата на дисциплинираност.
Подвижни игри:
Към тях децата проявяват особен интррес. Те ги привличат със своята емоционалност, разнообразие на сюжетите. В тях се изпълняват различни движения: ходене, бягане, подскачане, ловене, мятане, пълзене. Увлечени от играта, децата повтарят едни и същи движения многократно, без да губят интерес, а това е важно условие за развитието и усъвършенстването на движенията, а едновременно с това активната двигателна дейност стимулира работата на различни мускулни групи, засилва кръвообръщението и дишането, подобрява обмяната на веществата. Всичко това води до най-пълноценно физическо развитие и укрепване на целия организъм. При подвижните игри се създават благоприятни условия за възпитаване на качества като ловкост и бързина.

    17. Взаимодействие с родителите.
Семейната среда е основополагаща за възпитанието на децата още в ранна възраст. Работата в екип с родителите оказва положително влияние за постигане на качествено образование. От съществено значение е изграждането на ефикасен модел на сътрудничество дете-родител-учител, а това ще спомогне децата да получат най-доброто като образование и възпитание. Родителите са факторът, нареждащ се на първо място по значение, последван от усилията на специалистите и личната мотивация на самото дете. Ето защо създаването на успешна комуникация и добро взаимодействие между родители и учители е от изключителна важност и за самите тях, и за децата. Чрез реализиране на дейностите с родителите, те се превръщат в активни партньори и се подобрява   комуникацията, която е ключова в израстването на детската личност и гарантира ефективен учебно-възпитателен процес.
Насърчаване участието на родителите в живота на ДГ и   подобряване на взаимодействието между детската градина и семейството чрез включването им в различни дейности, за една обща цел – формиране личността на детето. 
1.Създаване на Родителски клуб в ДГ.
2.Тренинги с родители за повишаване на информираността им и тяхното активизиране:
*"Отговорността да си родител. Родителски стилове на възпитание„;
*“Активни родители – успешни деца “
Въвличането на родителите в обучението на тяхното дете изисква проактивно общуване. За да се изгради истинско, смислено партньорство е необходим предварително планиран, съзнателен подход. Смисленото общуване започва със създаването на отношение на доверие и взаимно разбиране. Родителите трябва да знаят, че могат да разчитат на учителите, а създаването на това доверие изисква учителите да пренебрегнат своите предразсъдъци и нагласи, културни норми и разбирания.

Настоящата Програма за възпитателна работа в ДГ „ Мир“  е приета на  заседание на педагогически съвет с протокол № 1/ 15.09.2025г.,  решение № 95/15.09.2025г.и утвърдена  със заповед на директора №   106/15.09.2025г.

